FOTOGRAFII: La Muzeul de Geologie, angajații demonstrează conducerii că au descoperit eșantioane radioactive depozitate în pungi de Mega Image! Oamenii din muzeu răspund comunicatelor de presă liniștitoare ale autorităților: ”Arătați publicului cum ne e pusă viața în pericol!”

miercuri, 15 februarie 2017, 6:21

Pe fondul unei erori de scriere a unei cifre din raport și pe fondul greșelii noastre de calcul, autoritățile continuă să acopere adevărul despre radiațiile de la Muzeul de Geologie.

În loc de valori concrete ale măsurătorilor, trei instituții ale statului au dat ieri comunicate de presă fără cifre, dar cu asigurări!

Însă oamenii din muzeu vorbesc cu ziarul și continuă să producă probe pentru că ei susțin că ”viața ne este pusă în pericol nouă, studenților și există riscuri și pentru vizitatori”.

”Am găsit sub una dintre chiuvete un pachet pe care era scris <eșantioane radioactive>” ”Considerăm că, în mod normal, dacă acest pachet a fost adus dintr-o altă sală, prezența lui în S29 trebuia cel puțin avertizată prin afișarea pe ușa sălii a semnelor specifice, pentru ca toți cei care pătrund să știe de prezența unei surse de radiații” Dr. Delia Dumitraș, Dr. Nicolae Călin

Investigație de Răzvan Luțac, Mirela Neag și Cătălin Tolontan

Pe 26 ianuarie 2017, acum mai puțin de trei săptămâni, cercetătoarea Delia Dumitraș și asistentul de cercetare Nicolae Călin anunță conducerea Muzeul de Geologie că au găsit în sala S29 un pachet pe care curge apă.

Pe eticheta pe jumătate ștearsă scrie ”eșantioane radioactive”.

”Nu știm locul de proveniență și nici în ce condiții a fost transportat și manipulat acest pachet”, comunică angajații, în scris, conducerii.

Ei fac poze pungii de Mega Image unde au găsit eșantioanele radioactive.

În sala unde au găsit pachetul intră toți cercetătorii.

2,475 microSv/h a fost doza ambientală găsită în sala S29 înainte de apariția pachetului

Cei doi atrag atenția că pachetul radioactiv nu era atunci când au fost făcute măsurătorile anterioare.

Cercetătorii îi solicită Adrianei Ion, șeful Laboratorului de Radiometrie și RX, noi măsurători ”pentru a afla dacă am fost supuși unor radiații care ne pot afecta sănătatea”.

Acesta este primul episod.

Mamutul de pe masa directorului

Directorul Rodica Tița ține pe birou oasele unui mamut, adus din zona Adunații Copăceni.

E al doilea mamut din Muzeul de Geologie. Primul e în curte, se odihnește sub o prelată.

Adriana Ion, cea care se ocupă de măsurători, intră cu o altă treabă în biroul directorului.

Vede fosilele de mamut.

”Nu e OK! Vă expuneți”, îi spune ea șefei.

Fosilele au, în general, un debit crescut de radioactivitate. Când aduce aparatul de detecție, măsurătoarea îi confirmă temerile!

”Directoarea a înțeles să mute oasele, dar, din păcate, ele au ajuns într-o sală unde o perioadă niște studenți au făcut practică pe ele fără să știe că sunt radioactive”, spune un angajat al muzeului.

Abia după an an, fosilele de mamut sunt expuse unde se găsesc și acum, la etajul 3 al muzeului.

Directorul Rodica Tița recunoaște că ”am ținut multă vreme fosilele pe birou, însă măsurătorile au arătat că nu era niciun pericol”.



Pentru că nu stau într-o vitrină specială, plumbată, ele continuă să aibă un debit radioactiv peste limita admisă.

1,975 μSv/h este doza ambientală descoperită în raport pe zona frontală a locului unde e depozitat mamutul din curte

”Da, mamutul expus sală are o radiație mai mare decât normalul, dar nu periculos”, a recunoscut omul trimis ieri de Ministerul Mediului să facă măsurători.

Ce înseamnă mai mare, dar nepericulos? N-au mai furnizat cifre. Iar în comunicatul oficial, Ministerul Mediului au spus că nu e nici un pericol.

Acesta este al doilea episod.

Raportul rămâne în picioare

Nicio autoritate a statului n-a contrazis ieri cifrele și concluziile raportului ținut secret încă din mai 2016.

E documentul pe care ziarul l-a publicat ieri.

Autoritățile nu neagă acele cifre, pe care autoarea raportului, chiar Adriana Ion, șefa laboratorului, le consideră alarmante.

În ciuda unei erori de redactare numerică din raport, care a împins și Gazeta în comparații exagerate, pentru care noi, jurnaliștii, ne-am cerut scuze, documentul rămîne integral în picioare.

Raportul este valid, iar pericolul, neinfirmat cu date!

21,6 μSv/h este doza ambientală cea mai mare consemnată în raport în depozitul Muzeului de Geologie, unde se găsesc roci

De altfel, oameni trimiși ieri de Ministerul Mediului să măsoare recunosc inițial, pe camerele TV, că radiațiile sunt mai mari decât normale în zonele muzeului indicate de către raport.

Fără să furnizeze însă, mai apoi, cifrele exacte descoperite la măsurătoare.

Reacțiile autorităților

Prima instituție, Institutul Național de Sănătate Publică, emite un comunicat în care susține că acest raport secret nu e o chestiune de sănătate publică!

Ci de ”expunere profesională”.

Ca și cum prezența unor fosile radioactive nesemnalate, puse sub o prelată în curtea unde se plimbă copii în vizită la muzeu, este normală.

Ca și cum sănătatea a zeci de angajați și a sute de studenți nu e o chestiune de sănătate publică.

De 10 ori e mai mare radiația decât cea normală în zona mamutului aruncat din curte, conform declarațiilor date ieri, pe camerele TV, de echipa de la Mediu care a făcut verificări

Al doilea, Institutul Geologic însuși spune că „În circuitul de vizitare al Muzeului de Geologie nu există eșantioane care să depășească valoarea medie de radiații”.

Punga de Mega Image cu fosile radioactive găsită sub o chiuvetă și fosilele aruncate în curte nu sunt în circuitul oficial de vizitare.

De fapt, cu toate aceste elemente vagi, autoritățile nu vor să explice de ce au ținut secret raportul.

Și așa ajungem la episodul trei.

Pentru că unii oameni au văzut demult pericolul care este și astăzi bagatelizat de autorități.

”În calitate de coleg și de cetățean, vă solicit să faceți public raportul!”



Raluca Maftei este fostul director științific al Institutului Geologic din România.

”Nu mi-e frică decât de Dumnezeu”, comentează ea evenimentele de astăzi.

Și-și amintește.

Pe 20 mai 2016, imediat după alcătuirea raportului care indică radiații mult crescute, Raluca Maftei îi scrie directorului Institutului și-i spune că a aflat că ”în incinta Muzeului Național de Geologie se constată o depășire a limitelor admise de radiații”.

Știe că există măsurători și face o solicitare ”de a se face public raportul”.

Întreabă: ”Sunt marcate zonele respective?”. Nu sunt. Nu sunt nici astăzi!

În adresa către șeful său face chiar o glumă și întreabă dacă angajații sunt tratați de diverse afecțiuni prin expunerea la radiații!

Raluca Maftei adaugă în cerere că, în opinia ei, un asemenea raport poate fi de interes național, de vreme ce Institutul însuși e de interes național.

În final, spune că face solicitarea ”în calitate de cetățean și coleg”.

Este refuzată.

În ambele calități.

Până când raportul ajunge la ziariști și, mai departe, la public.

Și așa pătrundem în ultimul episod.

Despre fotografie și despre riscul de a vă face pe plac

Multă lume ne întreabă de ce am folosit fotografia cu Piața Victoriei plină de oameni pentru a marca locul Muzeului de Geologie în deschiderea investigației.

Am discutat îndelung și cu autorul imaginii, Octav Drăgan, el însuși tulburat și nemulțumit.

Bine, bine, sună nedumerirea oamenilor, ați scris într-adevăr în articol că nu sunt afectați manifestanții sau trecătorii, dar atunci de ce ați publicat poza în investigație?

Nu cumva este asta o încercare de a speria protestatarii?!

Și uite cum, după ce ministrul de interne al PSD Carmen Dan ne punea pe lista instigatorilor care scot oamenii în stradă, ajungem să fim suspectați acum că vrem să-i băgăm în case.

Dar oamenii nu sunt păpuși manevrabile.

Ei au resorturi profunde.

Nu investigațiile noastre jurnalistice despre sănătatea publică i-au scos în stradă, i-am spus asta ministrului Carmen Dan, și nu o altă investigație îi va băga în case.

Am publicat imaginea pieței și vecinătatea muzeului dintr-un motiv care nouă ni se pare valid.

Am considerat că e simbolic ca la 100 de metri de locul unde sute de mii de oameni manifestează la adresa unei fel de a guverna în secret și contra interesului public, că așa a început tot!, o conducere a unui institut să țină secret un raport de sănătate publică.

Vecinătăți opuse. O Românie care se dezgheață undeva și îngheață, imediat, la marginea cealaltă a copcii. În Piața Victoriei, oamenii cer schimbarea, iar la doi pași, înspre Șoseaua Kiseleff, schimbarea este blocată, ca și cum ar fi mii de kilometri distanță.

Așa am gîndit.

Nu v-am convins? Ne pare rău.

Am greșit în alăturarea imaginilor? Probabil.

Credeți că e normal ca trei autorități ale guvernului Grindeanu, aparținând de trei ministere, să nege rapid, fără cercetări, un raport oficial care arată riscuri de sănătate pentru oamenii din muzeu? Angajații muzeului cred altceva.

Dar, în nici un caz, nu ne vom alege subiectele sau fotografiile prin plebiscit. Ar fi imposibil și împotriva regulilor de independență profesională.

Nu cerem voie nimănui ca să publicăm fapte incomode și să le enunțăm așa cum putem mai bine, învățînd în fiecare zi și din propriile prostii.

Spre seară, Ministerul Mediului a venit și el cu un comunicat în care spune că nu e nici un pericol, deși n-a negat nici una dintre cifrele din raport!

E o contradicție în termeni.

Raportul enumeră pericolele, angajații trimit poze cu pungi de Mega Image în care se păstrează fosile radioactive, cum să nu fie nici un pericol măcar pentru angajați, dacă nu, așa cum spun ei, și pentru studenți și vizitatori?!

Observați că nici una dintre cele trei autorități care s-au pronunțat ieri (INSP, Geologie și Mediu) nu a negat raportul care atestă pericolul și nici n-a făcut publică vreo valoare care să contrazică măsurătoarea.

Pe de o parte, avem un raport oficial detaliat și sever, pe de altă parte trei comunicate de presă adormitoare.

V-au convins?

Și, acum, cu toată sinceritatea, ce cântărește mai mult pentru viața voastră:

O fotografie neinspirat folosită de niște jurnaliști și un calcul greșit, asupra căruia am revenit în câteva ore de la publicare.

Sau faptul că de 10 luni de zile autoritățile țin secret un raport și că, în momentul dezvăluirii lui, nu-l neagă, dar vă cer să-i credeți și cei din muzeu să stea liniștiți, că totul e altfel decât spun raportul, fotografiile, mărturiile și alte documente oficiale, dintre care și azi publicăm câteva?

Preferăm să greșim cu capul nostru și să riscăm, pentru că încercăm să scoatem la iveală lucruri care vă interesează, nu lucruri care vă convin.

Profesia noastră nu ne lasă să ne închinăm nimănui.

Nici guvernelor, nici patronilor, nici companiilor, nici mulțimilor.

Dacă am căuta să vă facem pe plac, abia atunci v-am desconsidera dreptul de a fi informați.

Meseria noastră nu e să vă cerșim aprobarea, ci să vă oferim faptele pe baza cărora vă formați convingeri care deseori sunt diferite de ale noastre.

Și când greșim, același lucru îl căutăm. Uneori, adevărul vine modest, când nu te aștepți, în niște pungi de supermarket.